P. Hrušovský, predseda NR SR: (2002-11-06):
(Hlasovanie.) Prítomných je 142 poslancov, za návrh 64, proti 59, zdržalo sa 18, nehlasoval 1. Návrh sme neschválili. Ďalší návrh podal pán poslanec Tkáč v súlade s § 146 zákona o rokovacom poriadku a navrhuje, ak vznikne pochybnosť pri prerokúvaní ktoréhokoľvek bodu programu, aby o ďalšom postupe rozhodlo plénum na návrh ústavnoprávneho výboru. Prosím, prezentujme sa a hlasujme. (Hlasovanie.) Prítomných je142 poslancov, za návrh 66, proti 55, zdržalo sa 21. Ani tento návrh nezískal podporu v pléne Národnej rady. Panie poslankyne, páni poslanci, oboznámil som vás s postupom návrhu pri prerokúvaní skrátených legislatívnych konaní. Je všeobecný súhlas s takýmto postupom? Ďakujem. Pristúpime k rokovaniu o návrhoch vlády na skrátené legislatívne konanie, ktoré odôvodňuje  podpredseda vlády a minister financií Slovenskej republiky pán Ivan Mikloš. Ide o návrhy uvedené pod bodmi 3 až 8, ktoré sú uvedené pod tlačou 45, 47, 73, 49, 51 a 33. Súčasťou návrhov vlády sú aj návrhy uznesení Národnej rady. Prosím teraz pána podpredsedu vlády a ministra financií Ivana Mikloša, aby návrhy vlády na skrátené legislatívne konanie v uvedených bodoch, ktoré som uviedol, odôvodnil. I. Mikloš, podpredseda vlády a minister financií SR: Ďakujem pekne. Vážený pán predseda, vážené panie poslankyne, vážení páni poslanci, dovoľte mi predniesť návrh vlády Slovenskej republiky na skrátené legislatívne konanie šiestich návrhov zákonov, ktoré patria pod gesciu ministerstva financií. Ide o návrh zákona, ktorým sa mení a dopĺňa zákon č. 200/1998 Z. z. o štátnej službe colníkov, ďalej zákon č. 310/1992 Zb. o stavebnom sporení, zákon č. 289/1995 Z. z. o dani z pridanej hodnoty, zákon č. 312/1993 Z. z. o spotrebnej dani z tabaku a tabakových výrobkov, zákon č. 239/2001 Z. z. o spotrebnej dani z minerálnych olejov a návrh zákona, ktorým sa mení a dopĺňa zákon č. 312/2001 Z. z. o štátnej službe. Na zdôvodnenie týchto návrhov mi dovoľte uviesť, že vláda a ja osobne si uvedomujeme, že inštitút skráteného legislatívneho konania je výnimočným inštitútom a je inštitútom, ktorý sa môže a musí používať len v súlade s rokovacím poriadkom, teda so zákonom. Sme presvedčení, že v tomto prípade je naplnené to kritérium zákona, ktoré hovorí, že inštitút skráteného legislatívneho konania možno použiť v prípade hrozby značných hospodárskych škôd. Chcem to zdôvodniť tým, že ak by tieto zákony neboli schválené v skrátenom legislatívnom konaní, potom by buď nebolo možné schváliť štátny rozpočet ešte v tomto kalendárnom roku, a teda nevyhli by sme sa rozpočtovému provizóriu, pričom rozpočtové provizórium znamená celkom jasne a jednoznačne hospodárske škody, alebo by tu bola iná možnosť, ak by sme tieto zákony neschválili v skrátenom konaní, potom by sa štátny rozpočet síce dal pripraviť a schváliť ešte v tomto roku, ale len tak, že deficit verejných financií by bol o 25 miliárd korún vyšší, ako je ten, ktorý je navrhovaný vo vládou schválenom návrhu štátneho rozpočtu. Deficit v takej výške by taktiež znamenal pre ekonomické prostredie, pre ekonomiku ako takú veľké hospodárske škody. Takže som presvedčený, že napriek tomu, že si uvedomujeme, že ide o výnimočný inštitút, ktorý by sa mal používať výnimočne a len v súlade so zákonom, som presvedčený, že v tomto prípade tieto kritériá sú splnené, a teda že sú splnené náležitosti na skrátené legislatívne konanie o týchto zákonoch. Preto vás chcem požiadať v mene vlády o podporu skrátených konaní a o podporu týchto návrhov zákonov, ktoré vláda predkladá a z ktorých šesť, ktoré som menoval, je predkladaných v gescii ministerstva financií. Ďakujem pekne.